Den 19-årige mand fra Øster Hornum, der sent tirsdag aften sad fastklemt i en brændende bil, er stadig i livsfare.

- Mandens tilstand er meget, meget kritisk. Sådan lød udmeldingen fra Nordjyllands Politi onsdag, og den melding har ikke ændret sig. Den 19-årige mand er stadig i livsfare og indlagt på Rigshospitalets Brandsårsafdeling hvor han ligger i kunstigt koma, det fortæller vagtchef ved Nordjyllands Politi, Per Vagn Nielsen. Tirsdag aften bragede han gennem muren på en ladebygning på en ejendom på Nibevej syd for Skørping. Efter sammenstødet brød bilen i brand, mens den 19-årige sad fastklemt i bilen. Der gik cirka en halv time, før det lykkedes reddere at få skåret manden fri, men her havde han allerede fået alvorlige brandsår, i sær på den underste del af kroppen. Den unge bilist blev i første omgang bragt til Aalborg Sygehus, men natten til onsdag måtte han flyves til Rigshospitalets Brandsårsafdeling.